Poligraaftoetse vir veldwagtersVeldwagters in die wildtuin. Foto: SANParke/Facebook Johan Jooste, SANParke se bevelvoerder vir spesiale projekte, het aan LP’s van die parlementêre portefeuljekomitee vir polisie gesê die toetse word gedoen in ŉ poging om renosterstropery hok te slaan. “Elke veldwagter ondergaan nou ŉ verpligte leuenverklikkertoets en dit is nou deel van ons diensvoorwaardes. Ons kan dit enige tyd doen.” Jooste het gesê al die wildtuin se vuurwapens is ook geregistreer op die geïntegreerde ballistiese identifikasiestelsel sodat dit nagespoor kan word. Volgens Jooste werp samewerkingsaksies met die Suid-Afrikaanse Polisiediens vrugte af. Hy het daarop gewys dat meer vermeende stropers buite die wildtuin in hegtenis geneem word en dit as ŉ positiewe teken beskryf. Die wildtuin werk ook nou saam met die Wetenskaplike en Nywerheidsnavorsingsraad (WNNR) om ondersoek in te stel na tegnologie wat kan help in die stryd teen stropers. Jooste het egter gewaarsku indien gemeenskappe in en om die wildtuin nie bemagtig word en ŉ vorm van eienaarskap gegee word nie, pogings om stropery te beveg nie vrugte sal afwerp nie. “Indien mens nie die gemeenskappe laat baat vind by die wildtuin nie, kan ons nie sien dat ons ooit regtig sal wen nie.” Edna Molewa, minister van omgewingsake, het vroeër vandeesmaand bekend gemaak 1 175 renosters is in 2015 gestroop, in vergelyking met die 1 215 renosters wat in 2014 gestroop is.